OpenLLM-France/wikimedia huggingface dataset:
# Daouzekved pennad — II

| ◄ ’Læc’h ma oe merzeriet sant Stefan. — Eur blei deut da vean danvad | Oferen bred en Sant-Stefan. — Kenavo d’ar C’honsul | Be ar Rouane. — ’Læc’h ma vije laket gwech-all ar c’horfo maro ► |
Da seiz heur hanter, oferen bred : ouz an auter beleien euz eskopti Rodez, gwellan hini a zo en Frans ar c’hreiste. En hon zouez an Au. *Kannad Auzepi gant e dud, ’vel ma oant disul en iliz Santez-Anna. Goude an aviel e sav er gador eil-briol al leandi, an Tad Menier, a gomz d’imp eur pennadik deuz sant Stefan : komzo reiz a deu gantan, *goest da danan hon c’halon gant karante Doue.
Lein a deu goude, eul lein servijet d’an holl war eun dro. Eman war zibenn, pa zav an Tad Menier hag a lavar da *gannad Frans pegement eo glac’haret holl gristenien Jeruzalem ’boue ma ouzont ec’h a d’o c’hwitaat. Da vihanan e hellfont heuilh anean a spered beteg Amsterdam, kær-benn ar Holland, elæc’h m’eo gelvet da vont evit evesaat ouz tud ha treo Frans hag ouz hec’h enor. Petra bennag e lez en Jeruzalem, a dra zur, eul loden euz e galon, eun hanter marteze anei (dimidium animæ meæ), herve lavar ar barz latin Horas.
An Au. Kannad, en e respont, a lavar trugare d’an Tad ha da holl relijiused Jeruzalem o deuz sikouret anean d’ober labour vad e-keit m’eo bet en o zouez. Trugare ’lavar ive d’ar belerined, a lak hano Frans da vean anaveet ha karet dre-aman dreist da hanoio ar broio all. Kaout ’ra ive an tu da laret eo unanet en Jeruzalem, evel diou c’hoar, ar Relijion hag ar garante ’vit ar Vro.
War douar Frans, siouaz ! en devez a hirie, renerien ar Vro a dro ar gomz-ze war an tu gin hag a lavar n’heller ket war eun dro bean kristen ha karout ar Vro.
A du gant piou eman ar wirione ? D’am lennerien da respont.
An Tad Bailly, emichans, a zav ive d’e dro, hag en hano e belerined a veul an Au. Auzepi ’vit ar vad an euz groet en Jeruzalem, ha ’vit an digemer *hegarad an euz groet dalc’h-mad da belerinajo Bro-C’hall.
Goude lein e roomp eun taul lagad d’an iliz hag eun all d’ar beio koz a zo bet kavet, n’euz ket pell, ’n eur furchal dindan an douar.
Mes na dalv ket ar boan laret aman pe doare eo o hini, pac’h eomp da welet beio all, pe gentoc’h eur be all ac’h eo brudet e hano : Be ar Rouane.
# D’ar ministr Andre

| ◄ Abostoled ann drouk | D’ar ministr Andre | Breiz-Izel hag ar spered republikan ► |
* Kear Vrest he deuz savet, enn deiz all eur skeudenn
* Evid hor zoudarded maro war ann dachenn
* Hag hor vartoloded beziet ebarz er mor.
* D’ar re zo bet er boan eo dleet ann henor.
* Med daoust hag eur skeudenn da-viken a bado
* Evit digas da zonj perag ez int maro ?
* Nan, Bretouned nerzuz, netra barz er bed-ma
* Ne bad oc’h ann amzer, rag pep tra rank uza.
* Marvet int vid ho bro, med gwir vugale Breiz,
* Oc’hpenn ann nerz-kaloun ho deuz ivez ar feiz.
* Perag int ken dispount war dachenn ann emgann ?
* Perag, evel leoned, ez eont e-kreiz ann tan ?
* Perag ? Abalamour ma kredont enn eunn Doue,
* Hag e c’houzont ho deuz vid ann Env eunn ene.
* Ha perag enn deiz all, e-c’harz troad ar skeudenn,
* Ar ministr n’en deuz ket komzet euz hor gredenn ?
* Daoust hag e kav d’ezhan e ve bugale Breiz
* Nerzuz, ma ve lammet euz ho c’haloun ar Feiz ?
* O ! nan, aotrou ministr ; ar Vretouned a dle,
* Evit karet ho bro, da genta karet Doue.
* Ho prezegenn dizoue, dirag hon re varo
* Ho deuz skuillet ho goad evit difenn ho Bro,
* A zo bet evid-omp, Bretouned a feiz kren,
* Evel eunn taol kountel roet gand eur iud, adren.
* Andre, dalc’h evid-oud, enn distro da Baris,
* Das spered franmasoun, ni zalc’ho start d’hor Feiz !
# D’em buhé

| ◄ Er beurerion e Santès Anna | D’em buhé | Er Peskour ag en Etel ► |
Napl, 16 Imbril 1841.
* Ne houyan ket ha bout a zo ér bed
* Ul léh kaéroh eid el léh a huélan !
* Aveid on-mé, biscoah ne mès gùélet
* Doar ker souéhus, mor ker glas, heol ker splan.
* Haval ghet-n-ein é ivan er iehèd !
* En nerh, me grèd, a gresk én-an bamdé !
* Napl, aveid ous neoah ne vennan ket
* Lezel mem bro, Breih-izel, mem buhé !
* Doh er sàu-heol, é ma manné Sorrent,
* Castelamar, Salern hag Amalfi ;
* Doh er huh-heol, Pouzzol, kér vras aghent,
* Doh er hreis-noz, er Vesuv, Portici.
* Iniseghi Ischia, Procida,
* Capré meinêk, a zo doh er hreis-dé.
* D’em deulegad neoah ne blij nitra
* Èl Breih-izel, mem broïk, mem buhé !
* Pe valéan ar er Villa-real,
* É Tolédo, étal mannér er Roué,
* A pe bedan én ilis-catedral,
* Bras-é meurbet me flijadur, gùir-é.
* Mæs pe dostein d’em houh kérik Gùénèd,
* Brassoh hilleih vo hoah me lehuiné !
* Eit Bretonnèd, n’en dès a eurusted
* Èl bout é Breih, hur broïk, hur buhé !
* Gouyet e mès ér broïeu diamen
* — Beta bremen reih mad n’er gouyen ket —
* Ne oé nitra ér bed hag a gâren
* Èl er vroïk en dès m’en dessàuèt.
* Kalz vehé gùel ghet-n-ein gùélèt bleu lann
* Eid er fréh kaër a zo é Napl ér gùé !
* Me droehé kain d’er mor glas, d’en heol splann
* Eid monnet bean d’em broïk, mem buhé !
* Bamdé kasi me ya, ardro chair-noz,
* Eit me fuar blank, de valé ar er mour ;
* Bamdé kasi me hra d’em zréhour koz
* Kannein er huerz a gan kement tréhour.
* Liès en dar a za d’em deulegad !!
* — Perak enta, perak é ouilan-mé ?
* — Chonj a za d’ein é hen ghet bâg me zad
* Ar er morik a mem bro, mem buhé !
* Pegours enta é huélein-mé Roltas,
* Arh, Isenah, Saràu, er vro pinhuik ?
* Pegours é hein de ilis Lokeltas,
* Hag é ivein a huin gùen Ilurik ?
* Kaër-é gùélet er bâgheu a Visen ;
* Mæs kaëroh hoah gùélet bâgheu Siné !
* — Ne garzen ket bout béïet amen !
* Gùel vo me horv ém broïk, mem buhé !
# D’ar gwenneli

| ◄ Ar rozel | D’ar gwenneli | Va bragez ► |
* Lavar gwenneli bihan,
* Euz a be leac’h e teuez,
* Ama, kemer eunn hean,
* Komz a fell d’in gan-ez,
* Euz va bro muia karet
* Digas a rez kelou ?
* Va c’haloun a zo rannet
* Ha skuill a rann daelou.
* Rag adalek ar mare
* M’em euz, ô follentez !
* Evit keariou ken dizoue,
* Dilezet va farrez,
* Hed ann noz hag hed ann deiz
* Ne rann nemet sonjal
* Em zi soul hag em c’henvroiz,
* En amzer gaer gwech’all.
* E-touez ar bobl hag ann trouz
* Va fenn a zo torret,
* Henvel ounn ouz eul labous
* Laket enn eur gaoued ;
* Dont a rann da gastiza,
* Gwennaat ra va bleo,
* Beac’h em euz o chom em za,
* Dem-zost eo va maro.
* M’em bije, va gwenneli,
* Evel-d-oud diouaskel,
* Me nijfe kerkent d’am zi,
* Eno ve kaer mervel ;
* Rag e bered va farrez
* Euruz ve beza
* Beziet, beteg ann dervez
* Euz ar varn diveza.
# D’eur Genvroadez

| ◄ ’N eur park balan | D’eur Genvroadez | E Roc’h ar Salud ► |
D’an Aotrou G. F...
* Pep den, ’n e yaouankiz er vro ma ’z eo ganet,
* En deus karet eur verc’h, goude-se dilezet.
* Pa zeue da bellât, da guitaat ar gêr
* A adgwele hepken a-bell-da-bell-amzer.
* Met, en desped d’ezan, ’wechou eun tarz-kalon
* A sko ennan pounner, ken nerzus e tason
* Ma astenn e zellou betek tôenn e di,
* Hag e sav ’n e spered koun garv an Disparti…
* Evel-se e chomimp er vuhez disrannet !
* Ar Maro e-unan n’hon lako a-gevret.
* An eil diouz egile e vevimp en harlu,
* En hevelep bered ne vimp ket tu-ha-tu.
* War hor lerc’h ne vano roud eus hor c’harantez,
* Hec’h envor a gouezo ’vel eun dra didalvez,
* E-giz danvez eun neiz a hej war ar skourrou
* Pa zeu ar wall-avel da zulia an deliou.
# D’ar pardaez-noz

| ◄ Enn distro da Vreiz-Izel | D’ar pardaez-noz | O palarat ► |
* Pa vez kuzet ann heol adre d’ann torgennou
* Me gar mont da bourmen, sioul, a-dreuz hor meziou.
* Klevet rann er goaremm kanaouenn ar grilled
* Da behini, kerkent, respountont ar raned.
* Eunn avel fresk a voud a-dreuz ar gwez dero,
* Trouz ann dourigou-red a deu d’in enn ekleo.
* Ar steredenn enn Env a zo skeduz ha koant.
* Al loar a skuill er ster he sklerijenn arc’hant.
* Ha va c’haloun em c’hreiz a zo neuze ken gae,
* Ma teu d’in c’hoant kana meuleudi da va Doue.
* Rag enn nozveziou sioul, pell diouz trouz ar c’heariou,
* Ann den a gav d’ezhan eo tostoc’h d’ann Envou.
* Ne lakit ket bikenn enn ho penn, Breiziz ker,
* Dilezel ho ti soul, ho meziou zo ken kaer !
* Ia, nozveziou keriz zo nozveziou torr-penn,
* E leac’h ho nozveziou zo gae, labourerien.
# D’ar re o deus klevet

| ◄ Kenvreuriez Breiz-Izel | D’ar re o deus klevet | Ar falc’her  ► |
* Ni ho trugareka meurbed
* A greiz hor c’halon, mignoned. (bis.)
* Pa-z-oc’h deuet da Vontroulez
* Da zikour zevel ar Vreuriez. (bis.)
* A galon vad hoc’h euz lennet
* Ar pez hor boa d’e-hoc’h-hu skrivet. (bis.)
* Ha gwir vugalez Breiz-Izel
* Aman oc’h diredet a-bell. (bis.)
* Eur galon eo hor c’halonou
* Eur gwad eo gwad hor gwaziou. (bis.)
* Hag hor c’harantez evit Breiz
* A zo ker paduz hag hor (bis.)
* Ar brezonek, iez hon tadou
* A ziskaz d’e-omp hor mammou. (bis.)
* Ma tisprizfemp iez Breiz-Izel
* Ni a zisprisfe hor c’havel. (bis.)
* Gand eur vamm vad ec’h omp ganet
* Ha gand dour zantel badezet. (bis.)
* A-bell, a-dost ni zo eur Wenn
* Bretoned vad, kouls kristenien. (bis.)
* Evel breudeur bemdez bevomp
* Evel breudeur en em garomp. (bis.)
* Dalc’homp bepred da iez hor bro
* Ha meulidigez hor bezo. (bis.)
* Krenvoc’h eo daou eged unan
* Ret eo bout kalz da laza tan. (bis.)
* Bezomb eur c’horf hag eur spered
* Hor Breuriez a bado bepred. (bis.)
* Mad eo breman kuzulika,
* Da bep hini laret he dra. (bis.)
* Hogen araog trei al lanchen
* Azeomp kichen ha kichen. (bis.)
* Ni ho trugareka meurbed
* A greiz hor c’halon, mignoned. (bis.)
* Pa-z-oc’h deuet da Vontroulez
* Da zikour sevel ar Vreuriez. (bis.)
* Hon anaoudegez-vad zo braz
* Hag hor c’harantez brasoc’h c’hoaz. (bis.)
Ar Iann. — Milin. — F.-M. Ann Huel. — Proux. — J. P. M. Ar Skour.
# D’eur plac’hik koant

| ◄ Moged | D’eur plac’hik koant | Douar Arvor ► |
* Bremaïk sonjen, war lein ar mene,
* Ober evidoc’h gant brug ru,
* Eur boked paket gant karante,
* War c’horre, dindan, a bep tu,
* C’houez vad an Arre.
* C’houez ar bleuniou ’barz em fronellou
* Dudius ’neuz komzet kenan,
* Gwechall zo deut dustu breman,
* Dizroet eo war va muzellou
* Da bok kentan !
* Gant balan a meuz gret eur c’hevre
* Evid delc’her stard va boked,
* Ar skourrou ganin zo skoulmet,
* Evel vid kloza war eun ene
* ’Meuz o serret.
* Hada ran lus e touez an delliou,
* Dastumet anê mad ha piz,
* Tanveet neuze hep dispriz
* Ar frouez kuzet e kreiz ar bleuniou
* Mar ’dint a c’hiz.
* O bleuniou koant, laret ’ta d’ezi
* Penoz roan d’ezi pardon ;
* Ar c’haërra plas zo c’hoaz evit-hi
* Hag a vezo ’barz em c’halon
* Tra vezo gwad ennon o virvi.
# D’ar gannaded republikan

| ◄ D’am delenn | D’ar gannaded republikan | Laeroun ar Frans ► |
* Evel ar Iuzevien, nac’het hoc’h euz ho Toue,
* Gand aour hoc’h euz ivez savet skeudenn eul leue,
* Hag ar bobl, evel-d-hoc’h, pe douellet, pe deuet dall,
* Ne zelaou mui brema nemed he dechou fall.
* Kriet hoc’h euz kement, war bep ton, e pep leac’h,
* N’eo nemet geier-holl ar pez a grede deac’h,
* Ma ’z eo deuet, enn eunn taol, eur bleiz e leac’h eunn oan,
* Ha goulenn ra, d’he dro, kerment aour, evit-han.
* Ne fell ket d’ezhan mui klevet ho prezegenn,
* Spourounet e chomit pa losk he iouc’hadenn,
* Hag e welit hirio, pa ’z eo re zivezad,
* Hoc’h deuet da gemeret ar bleiz evid eur c’had.
* Eul labour vad, michans, en deuz great ho skouer fall !
* Rag warc’hoaz marteze : dispac’h, goad ha tan gwall,
* Ar Frans enn eunn ifern, noz-deiz ar c’hillotin
* Hag hon enebourien, a bep tu, war eur c’hein.
* C’houi garfe marteze dont brema war ho kiz ?
* Marianna n’he deuz mui nemed eur goz-hiviz,
* Kazi roufennet eo, kement he deuz lammet,
* Ruillet ha korvatet, gand he lakipoted.
* Siouaz ! kaer ho pezo rei d’ezhi dillad gwenn
* Hag eunn hiviz nevez, n’eo nemed eul lorgenn,
* Ken fleriuz, ha ken louz ! ma ve gwelloc’h d’ezhi
* Mervel gand he c’hovad, er c’houer, e-kreiz ar pri.
* Gwelloc’h ve vid hor bro, rag eur vez eo gwelet
* Frans Sant Loiz, Duguesclin, hirio ken sklabezet,
* Hanter vouget oc’hpenn gant krabanou Iudas,
* Ann trubard en deuz great tacha Doue war ar groaz !
# D’ar vugale

| ◄ Min-du | D’ar vugale | Enn eur luskella ► |
* Bugel, da zaoulagad a c’hall chom digor-braz
* Evit sellet ouz ann Envou ;
* Da dal zo ken dinam ! a-zindan ar c’hoabr glaz,
* Ken lugernuz eo da zellou !
* Ar pec’her, evel-d-oud, ne gred ket digeri
* Braz he zaoulagad, gant frankiz ;
* Enn ober he Grouer e c’hoar ne c’hall ket mui
* Lenn, evel enn he iaouankiz.
* Bugel, vel eunn Elik, gant da vouez dudiuz,
* Kan eur werz da Grouer ar bed,
* Hag enn da galoun flamm n’euz netra sklabezuz,
* Evel ann erc’h eo gwenn bepred.
* Mouez ann den fall avad a douaz ken aliez,
* Ma rank tevel hivizikenn ;
* Ar vouez-se ne dle ket kana gand ann Elez ;
* Iudal a ra gand ann anken.
* Bugel, lak gant fisians, e daouarn ann El mad,
* Da bedennou, mintin ha noz,
* Rag pedenn El ann douar, gand hor Mamm hag hon Tad,
* Zo selaouet er Baradoz.
* Kement Iudaz avad, pa deu deiz ar c’hastiz,
* Kaer en deuz pedi gant glac’har.
* Ne vez ket selaouet ; oc’h pedenn ann den treiz
* E vez great ato skouarn vouzar.
* Bugel, te c’hall mervel, heb krena gand enkrez,
* Hag ar baradoz zo da vro,
* Ha beteg kador Doue, da vreudeur ann Elez,
* Holl enn eur gana, da zavo.
* Siouaz ! ann den difeiz, hag a nac’h he Grouer,
* N’en deuz da c’hedal, d’he varo,
* Nemed ann nec’hamant, ann ifern enn eur ger,
* E-kreiz ann holl boaniou garo.
* Bugel dinam ha gae, gwelloc’h eta mervel,
* Ma teuez eunn dervez da ziroll ;
* Er Baradoz, dostu, kentoc’h ober eunn El
* Eged beva vit mont da goll.
# Buhez ar Sent/1912/Herbot

| ◄ Nikandr ha Marsian | Herbot | Juliana Falkonieri  ► |
Hirie ec’h enorer c’hoaz en hon bro sant Herbot, a oa mab da dudchentil pinvidik eus Breiz-Veur, hag a deuas abred en Arvor. Dibab a reas e chomaj en kreiz ar c’hoajou, ’vit gallout ober gwelloc’h a ze anaoudegez gant Doue, o vezan pell diouz an dud. Al loened goue a douje d’ezan, hag ar baganed kelennet gantan a digemere ar vadeziant. War douar parouz Berrien e vevas pell amzer hag mo e varvas. E ve hag e chapel a zo en Plonevez-ar-Faou.
Sant Herbot a zo unan eus ar re muian brudet e-touez ar zent breton. Dre-holl an eus chapeliou ha skeudennou. Plouaret, Kavan, Ploulec’h, Plouneve-Kintin o deus beb a chapel gwestlet d’ezan.
Pôtred yaouank, hag a zo kurunen gaer hoc’h ugent vla o vleunian war ho tâl, hag a yelo hepdale da zerviji ar vro, ar gentel-man a zo evidoc’h.
Betek hen, epad ma oac’h er gêr, evit ober mat n’ho peus bet ken d’ober nemet heuilh ar re-all ; er c’hazern ne c’hoarvezo ket evelse ; red e vezo d’ec’h alïes, evit heuilh hent ar furnez, ober dishenvel diouz ar re-all ; arabad d’ec’h kaout aon d’hen ober.
Gret ar pez a welfet a vezo mat ; tec’het diouz ar pez a welfet a vezo drouk, ha lôsket goude-ze an teodou da vale ; unan bennak a glasko gant e waperez miret ouzoc’h d’ober ho tever ; mar hen gret, daoust da bep tra, an holl a lavaro en goueled o c’halon : « Mat ! ar re-ze a zo tud ! »
Ha red eo e c’hellfed lavaret kement-se ac’hanoc’h, rak ne ver mui bugale da ugent vla. En em gavet oc’h da zont en oad en eun amzer a reuz hag a zispac’h. Gwell aze ; digare ho pezo da stourm, ha seul-vui e vezo klasket diframman diganec’h fe koz ho tadou, ha seul-vui e talc’hfet d’ezi start, hag e heuilhfet anezi pen-da-ben.
Karet ive ho pro, muioc’h evit an dud-all, p’eo gwir oc’h soudarded ; muioc’h evit ar zoudarded-all, p’eo gwir oc’h kristenien. Gant ma sellfet, beb an amzer, ouz ar bed-all, e refet mat ho tever er bed-man.
# Sant Samson, kenta Eskob Dol

| ◄ Sant Tugdual, kenta Eskob Landreger | Sant Samson, kenta Eskob Dol | Sant Malo, kenta Eskob Aleth ► |
* Abredik mad ar zant-ma oe kaset
* Da skol Ildud, an abad ken brudet ;
* Madeluz, devot, bugel sentuz,
* Ren a eure eur vuez oll skoueriuz.
* E skol ker vad Samson hen deuz desket
* Skiant ar zent gand skianchou ar bed ;
* Goude reseo urz ar velegiach
* En em dennaz ebarz eun ermitach.
* Eno, noz-deiz, koulz laret, e pede
* Hag e kane meuleudi da Zoue,
* Beteg ma oe gand noblans hag ar bobl
* Great e Breiz-Veur abad hag arc’heskob.
* Nebeud goude eur zonj zo ’n he spered
* C’hoant hen deveuz da Vreiz-Izel donet,
* Devet gand ioul da c’hounid da Jezuz
* Eneou paour kalz a dud gwalleüruz.
* Setu perag dizale oe savet
* Abati Dol, e berr amzer brudet.
* Prezeg a reaz ar gwir feiz tro-war-dro,
* Gand he venec’h, a jenchaz tu d’hor bro.
* A c’houdevez, Samson eat da Bariz,
* A oe hanvet war gador Dol, e Breiz,
* Gand ar roue, da bini e plije
* Vertuziou kaer Samson, an den-Doue.
* Tri bloaz goude, uzet gand al labour,
* Samson a varv, koulz laret ’vel eur paour ;
* Huel en env ez a da ziskouiza
* E kreiz eur peoc’h peurbaduz evita.
# Sant Tugdual, kenta Eskob Landreger

| ◄ Sant Patern, kenta Eskob Gwened | Sant Tugdual, kenta Eskob Landreger | Sant Samson, kenta Eskob Dol ► |
* Setu c’hoaz euz zant all ganed e Breiz-Tramor
* Da bini gan bennoz hor bro garet Arvor,
* Dre m’hen deuz prezeget ar gwir feiz pell amzer
* Kerkoulz e Leon hag e Treger.
* E skol vruded Ildud, kaset yaouankik c’hoaz,
* Hep dale Tugdual a deuaz desket braz ;
* Hogen, he zantelez, par d’he zeskadurez
* A iea ive war gresk bemdez.
* A c’houdevez abad en eur gouent euz he vro
* E labouraz dalc’hmad da veza war eun dro
* D’he oll venec’h eun tad, hogen ive eur skouer,
* Gand he galon meurbed tener.
* Souezuz eo ar vad great gand ar zant e Breiz,
* Oc’h hada dre vro Leon, hag e Treger ar Feiz ;
* Goulen a reat dre-oll darn euz he ziskibien
* Evit skign ar gwir sklerijen.
* Hanvet oa bet eskob er gear a Landreger
* Gand ar bobl anaoudek evel gand ar c’hlouer ;
* Hogen he nerz-kalon da c’hourdrouz an dizurs
* A gounnaraz an dud kabluz.
* Evit peoc’h an Iliz, Tugdual a zilez
* He garg pounner meurbed gand laouenedigez,
* Evit mont er gouent eur pennad da veva
* Gand he c’hoar abadez, Seva.
* Hep dale, Tregeriz, kastizet gand Doue,
* A c’halv da zont en dro an eskob adarre,
* Pehini a labour ’vit ho zilvidigez
* Keit ha m’hen deuz eun tamm buez.
* Eur gurunen skeduz en envou a c’hede
* Eskob santel Treger d’he c’hemer dizale,
* Dre eur maro eüruz, evel m’hen doa bevet ;
* He vez goude zo bet brudet.
# Sant Matelin Monkontour (Duhamel)

Oberennoù damheñvel pe handelvoù all zo ivez, gwelout Sant Matelin Monkontour.
| ◄ Dom Yann Derrien | Sant Matelin Monkontour | Matelina Troadek ► |
* Konje, tad ha mam, c’houlennan,
* Ewit monet da bardonan
* D’ar pardon bras da Landreger,
* Mont ’ray iwe ma breur mager.
TRADUCTION. — Congé, père et mère, je vous demande, — Pour aller « pardonner », — Au grand pardon à Tréguier, — Mon frère nourricier ira aussi [m’accompagnera].
Chanté par Maryvonne Nicol, Plouguiel.
* Otro Sant Vatilin Monkontour,
* Gouarner an avel hag an dour
* C’houi a rey eur mirakl ’nem andret
* Hag e vo ma bugel badeet.
TRADUCTION. — Seigneur Saint Mathurin de Moncontour — Gouverneur du vent et de l’eau — Vous ferez un miracle en ma faveur — Et mon enfant sera sauvé !
Chanté par Marie-Louise Méhauté, Trégonneau Phono Y. le Moal.
Chanté par Menguy et Léon, Carhaix.
# Sant Matelinn Moncontour

Oberennoù damheñvel pe handelvoù all zo ivez, gwelout Sant Matelin Monkontour.
| ◄ Dom Iann Derrien | Sant Matelinn Moncontour | Matelina Troadek ► |
— Konje, tad ha mamm c’houlennan,
Ewit monet da bardonan ;
 D’ar pardon braz da Landreger,
Mont ’raï iwe ma breur-mager ;
 Mont ’raï iwe ma breur-mager,
Hag holl dut iaouank ar c’hartier. —
 — D’ar pardon-braz na iefet ket,
Rag ’ma ’nn awell di-war ’r Ieodet.
 Maleuriou braz ’zo c’hoarvezet,
Ur vagad tud a zo beuzet ;
 Zo beuzet ’r vagad tud iaouank,
A oa en-hi ur seiz ha kant !
 Hep na nouenn na zakramant,
Ha beza beleïenn prezant !
 Muia a roë d’in true,
Oa ur vroeg-iaouank oa ’nn ez-he ;
 Oa ur vroeg-iaouank oa ’nn ez-he,
A oa o tougenn bugale !
 Pa ’z ee ar vag da fonz ann dour,
A pede Doue d’hi zikour ;
 A pede Doue d’hi zikour,
Ha zant Matelinn Moncontour. —
 — Aotro sant Matelinn Moncontour,
’Zo mestr ann awell hag ann dour,
 Preservet d’in ma inosant,
’Zo ’n fonz ar mor hep badeziant ;
 Ha me reï dac’h un donezon
A vezo kaer de ho pardon :
 Me a reï d’ac’h ewit prezant
Ur c’haliz aour, ur zakramant ;
 Me a reï d’ac’h ur bannier-gwenn, Gant seiz kloc’h-arc’hant ouz pep-penn ;
 Gant seiz kloc’h-arc’hant ouz pep-penn,
Hag ur c’har balenn d’hen dougenn ;
 Me a reï d’ac’h ur bannier-ru,
A vo alaouret en daou-du ;
Me a reï d’ac’h ur c’houriz-koar,
Hag a reï ter zro d’ho touar ;
 Ter d’ho pered ha ter d’ho ti,
Ha ter d’a c’har ar grusifi ;
 Ha ter da c’har ar grusifi,
Ha war ann aoter d’allumi ! —
 N’oa ket hi gir peurlavaret,
En aod sant Iann a oa rentet.
 Gant hi bugel war hi barlenn,
En aod sant Iann, war an dreazenn ;
 En he dorn ur bar bizinn-glaz,
D’ zizkouez ’oa ganet er mor-braz.
 A-vriad en-han ’z eo kroget,
Ha d’ar ger gant-han ez eo et.
 Er ger gant-han p’eo arruet,
En he wele deuz-han laket :
 — Chomm aze brema, m’ bugel-me,
Me ia d’ Voncontour adarre,
 Diarc’henn, dilour, war ma zroad,
War ma daoulinn mar hallann pâd ! —
En Moncontour p’eo arruet, Ter dro d’ann iliz a deuz gret ;
 Ter dro d’ann iliz a deuz gret,
Hag euz ar goad ’vije c’heuillet ;
 Euz hi daoulinn ’koeze ar goad,
Ann daelou euz hi daoulagad !
 — Aotro sant Matelinn benniget,
Antrenn ’n ho ti na hallann ket,
 Serret-kloz eo ho torojou,
Kerkoulz evel ho prennestrou…… —
 N’oa ket hi gir peurlavaret,
Ar c’hleïer d’ zoon ’zo komanset.
 Ma lare holl dut ar c’hontre :
— Ur mirakl-bennag ’zo ’darre !
 Ur mirakl-bennag ’zo ’darre,
Sant Matelinn a ra bemde ! —
 Ann or-dal d’ez-hi ’zo digorret,
Ar prosession hi c’homerret ;
Ar prosession hi c’homerret,
Hag hi c’halon a zo rannet !
 Doue d’ bardono ann anaon,
’Man hi c’horf-paour war ar var’-skaonv!
 Setu hi liennet, laket ’n hi be,
Bennoz Doue war hi ine ! —
Kanet gant Fanch ar Roue, labourer-douar, 70 vloas. Plouaret, 1847.
# Sant Patern, kenta Eskob Gwened

| ◄ Sant Pol-a-Leon, kenta Eskob Kastel | Sant Patern, kenta Eskob Gwened | Sant Tugdual, kenta Eskob Landreger ► |
* Ar zant-ma c’hanaz ive en hor bro Breiz-Izel,
* A noblansou pinvidik, euz a lignez huel.
* Abredik e tisprizaz madou ha gloar ar bed,
* Evit beza da Zoue korf, ene ha spered.
* En eun ermitaj kuzet tremene an amzer,
* O pedi, o kastiza eur c’horf c’hoaz gwall dener.
* He vertuziou dreist vuzul a jachaz diskibien
* A c’hoantea evel-d-han beva er binijen.
* Etouez ar re-ma kavomp an abostol Patris,
* Abostol braz Iverzon, den santel leun a feiz.
* Patern oe gand Meriadek da eskob dibabet
* Pa oe great eun eskobti er gear goz a Wenet.
* Goude ma oe great eskob e labouraz bepred
* Da c’hounid oll da Zoue denvedigou Gwenet ;
* Er gwel a-ze n’espernaz netra na noz, na deiz,
* Evit lakat da bara sklerijen splamm ar feiz.
* Hini brema na c’houfe laret gand gwirionez
* An oll vad great er vro-ze dre skoueriou he vuez,
* Ar vuez-se ken kalet, ken leun a vurzudou,
* Euz he zaouarn e koueze bep seurt madoberou.
* En despet d’he zantelez tud a gavaz abek,
* A vroudaz dre warisi an eskob kalonek ;
* Patern, vel ar pastor mad, pell amzer a boaniaz
* Da c’hounid ho c’halonou, hep dont a-benn, siouaz !
* Heuilla reaz neuze ar c’hoant hen devoa bet atao
* Da ren eur vuez kuzet, en eur c’hornik distro.
* Nebeud amzer da c’houde ’vit ar zant e sonaz
* Heur eüruz ar gwir frankiz en dervez ma varvaz.
* Ar zant-ma a oe beziet el leac’h ma ’z oa marvet,
* Leac’h nebeud anavezet, deuet prim da vea brudet.
* Doue dre-oll enkantaz milid he zervicher
* Dre vurzudou c’hoarvezet war ar bez, hep niver.